Fil 1:28 Wie vasstaan in die evangelie ook as dit teenstand oproep, is 'n duidelike teken in hierdie wêreld. Hoekom kan jy dit volhou as die volg van Christus volgens Sy leer jou in probleme bring? Omdat jy weet dat jy nie net leef vir hierdie wêreld nie. Jy weet dat by die afsterwe van enige mens die oomblik kom dat jy voor God moet verskyn. Dan kom Sy oordeel oor jou lewe. Hierdie oordeel is beslissend vir die vraag of jy 'n ewigheid met verdriet en ellende ingaan of dat jy ewig gelukkig by die Here sal leef. Dit is wat by die kern van die evangelie behoort. Ek dink nou aan die evangelisasiepreek van Paulus op die Areopagus in Atene. Hy sluit daardie verkondiging van die evangelie af met die volgende woorde: "God het dan die tye van onkunde oorgesien en verkondig nou aan al die mense oral dat hulle hul moet bekeer, omdat Hy 'n dag bepaal het waarop Hy die wêreld in geregtigheid sal oordeel deur 'n Man wat Hy aangestel het, en Hy het hiervan aan almal sekerheid gegee deur Hom uit die dode op te wek." Hand 17:30-31